Nafarroako Parlamentuko Mahaiak, 2021eko azaroaren 30ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Marta Álvarez Alonso andreak aurkezturiko galdera, irisgarritasunari buruzko 2021eko Plan Operatiboko 1. aldaketako 11. eta 12. neurriei buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2021eko azaroaren 30ean

Lehendakaria: Unai Hualde Iglesias

GALDERAREN TESTUA

Nafarroako Gorteetako kide den eta Navarra Suma (NA+) talde parlamentarioari atxikita dagoen Marta Álvarez Alonso andreak, Legebiltzarreko Erregelamenduko 188. artikuluan eta hurrengoetan ezarritakoaren babesean, galdera hau aurkezten du, idatziz erantzun dakion:

1. Unibertsitateko, Berrikuntzako eta Eraldaketa Digitaleko Departamentuak Irisgarritasunari buruzko 2021eko Plan Operatiboko 1. aldaketako 11. eta 12. neurri gisa jaso du Arartekoaren web-orrira sartzeko araudia betetzen ote den katalogatzea eta web-orria araudira egokitzeko jarduketa plan bat egitea. Zergatik?

2. Jarduketa horri ekin baldin bazaio, nork eskatuta egin da? Zer tresna dago hori egitea Telekomunikazioetako Zuzendaritza Nagusiari agintzeko?

3. Zenbateko kostua izan dute bi jarduketa horiek? Aurrekontuko zer partidaren kargura finantzatu dira? Nori eman zaio jarduketa horiek egiteko agindua?

Iruñean, 2021eko azaroaren 22an

Foru parlamentaria: Marta Álvarez Alonso